Üle soode kulgesid taliteed. Taliteede kasutamine oli kõige intensiivsem 19. sajandil, mil Põhja-Liivimaa tähtsamaks kaubaks oli linakiud ja toorpiiritus. Kuna Soomaa talude heinamaad asusid luhtadel, kus sõidetavad vankriteed enamasti puudusid, siis kasututi taliteid veel selle  sajandi esimesel poolel. Heina ja igasugust puitmaterjali sai koju vedada vaid talvel. Otseteed Pärnusse ja teistesse suurematesse keskustesse kulgesid üle rabade. Nii kujunesid välja elulise tähtsusega taliteed. Taliteede üheks sõlmpunktiks on olnud Tõramaa küla, mis varematel aegadel oli ligipääsetav ainult talviti. Tõramaa juurest läks talitee Pärnu, Sindi või Tori suunas.